CELEX: 52017PC0169
Language: sl
Date: 2017-04-07
Title: Predlog IZVEDBENI SKLEP SVETA o dovoljenju Italijanski republiki, da uporabi posebni ukrep z odstopanjem od členov 206 in 226 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 7.4.2017
            COM(2017) 169 final
            2017/0078(NLE)
            Predlog
            IZVEDBENI SKLEP SVETA
            o dovoljenju Italijanski republiki, da uporabi posebni ukrep z odstopanjem od členov 206 in 226 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb te direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 16. februarja 2017, je Italijanska republika zaprosila za dovoljenje, da bi lahko še naprej odstopala od členov 206 in 226 direktive o DDV, kar zadeva plačilo davka na dodano vrednost ter zahteve v zvezi z izdajanjem računov za dobavo blaga in storitev javnim organom. Italija je prav tako zahtevala razširitev področja uporabe in uporabo odstopanja od členov 206 in 226 direktive o DDV za dobavo blaga in storitev podjetjem, ki so pod nadzorom osrednjih in lokalnih javnih organov, ter seznam podjetij, ki kotirajo na borzi. V skladu s členom 395(2) direktive o DDV je Komisija z dopisom z dne 15. marca 2017 obvestila druge države članice o zahtevi Italijanske republike. Komisija je z dopisom z dne 16. marca 2017 Italijansko republiko uradno obvestila, da ima na voljo vse informacije, ki so potrebne za presojo zahteve.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Po uvedbi sistema statističnega preverjanja je Italija ugotovila, da obstajajo velike goljufije na področju DDV v zvezi z dobavo blaga in storitev javnim organom. Za odpravo teh praks je Italija leta 2014 zaprosila, da se za dobavo javnim organom dolgovani DDV ne bi več plačeval dobaviteljem, temveč na ločen in blokiran bančni račun davčne uprave. 
            
            
               Odstopanje do 31. decembra 2017 je bilo odobreno z Izvedbenim sklepom Sveta (EU) 2015/1401
                  1
               . Z njim je bilo Italiji odobreno, da odstopa od člena 206 direktive o DDV v zvezi s plačilom DDV in od člena 226 direktive o DDV v zvezi s pravili o izdajanju računov. 
            
            
               Italija je zaprosila za odstopanje za omejeno obdobje, da bi lahko organizirala in izvedla ustrezne ukrepe politike za nadzor ter v celoti izkoristila podatke, ki so na voljo z izdajanjem elektronskih računov. Izvajanje obveznosti izdajanja elektronskih računov za dobavo javnim organom, kar je uvedlo možnost nadzora nad posameznimi transakcijami v realnem času in natančnimi zneski DDV, ki so jih javni organi dolžni plačati pri svojih nakupih, bi moralo Italiji omogočiti, da zadevni sektor revidira na podlagi običajnih tehnik nadzora, ne da bi bilo treba odstopati od direktive o DDV. 
            
            
               V skladu z informacijami, ki jih je predložila Italija, je bilo z uvedbo elektronskega izdajanja računov za dobavo javnim organom davčnim organom predloženih precej informacij v zvezi s tokom računov, kar omogoča nadzor nad transakcijami in ustreznimi zneski DDV. Vendar je bil drug element učinkovitega nadzornega sistema, tj. obveznost sporočanja podatkov vseh računov, ki so bili izdani in prejeti, davčnim organom, uveden šele s 1. januarjem 2017. Ukrep je še vedno v zagonski fazi, pri čemer mora preteči več časa, da bi bil učinkovit in da bi dejansko spodbudil davkoplačevalce k boljšemu izpolnjevanju davčnih obveznosti. Posledično Italija ne bo mogla dokončati organizacije in izvajanja ustreznih ukrepov politike za nadzor pred iztekom sedanjega ukrepa odstopanja, tj. pred 31. decembrom 2017. Z dopisom, ki ga je Komisija evidentirala 16. februarja 2017, je Italija zaprosila za podaljšanje sedanjega odstopanja od členov 206 in 226 direktive o DDV za dobavo javnim organom do konca leta 2020. 
            
            
               Poleg tega je Italija odkrila davčno utajo v sektorju dobave podjetjem, ki so pod nadzorom javnih organov, in majhni skupini 40 podjetij, ki kotirajo na borzi. Da bi odpravila to davčno utajo in da bi preprečila nadaljnje izgube DDV v okviru javnih prihodkov, je Italija z dopisom, ki ga je Komisija evidentirala 16. februarja 2017, zahtevala razširitev področja uporabe odstopanja od členov 206 in 226 direktive o DDV za dobavo blaga in storitev zgoraj navedenim subjektom, ki jih Italija šteje za tako zanesljive, kot so javni organi. Ti subjekti so podjetja pod nadzorom tako osrednjih kot tudi lokalnih javnih organov, vključno s seznamom približno 40 podjetij, ki kotirajo na borzi, kar skupaj znaša približno 2 400 podjetij. Italija pričakuje, da bo razširitev ukrepa deljenega plačila na ta podjetja odpravila davčne utaje, v okviru katerih dobavitelji zadevnim subjektom ne plačujejo DDV, in bo posledično povečala prihodke iz DDV.
            
            
               Italija je junija 2016 predstavila poročilo v skladu s členom 3(2) Izvedbenega sklepa Sveta (EU) 2015/1401. V skladu s tem poročilom je ukrep deljenega plačila, ki je bil uveden v Italiji, povečal prihodke iz DDV, to povečanje pa je bilo višje od ocen v času uvedbe ukrepa. Poleg tega je bilo v poročilu navedeno, da ukrep ni negativno vplival na vračila DDV dobaviteljev. Italija je navedla, da se je ukrep izkazal za učinkovitega pri radikalni odpravi kakršne koli oblike davčne utaje, ki je posledica neplačevanja DDV s strani dobaviteljev javnim organom. 
            
            
               V skladu z informacijami, ki jih je predložila Italija, se v Italiji od 1. januarja 2017 uporabljajo dodatni nadzorni ukrepi. Ti obsegajo neobvezen računovodski sistem („izdajanje elektronskih računov“) ter obveznost poročanja davčnim organom o izdanih in prejetih računih, ki se bodo uporabljali za podjetja, za katera se zahteva razširitev področja uporabe odstopanja, in za njihove dobavitelje. Italijanskim davčnim organom bodo omogočili, da navzkrižno preverijo različne operacije, ki jih prijavljajo izvajalci dejavnosti, in spremljajo opravljena plačila DDV. Vendar so ti nadzorni ukrepi v zagonski fazi, potrebnega pa je več časa, da se oceni njihova učinkovitost pri spodbujanju davkoplačevalcev k izpolnjevanju davčnih obveznosti. V naslednjih letih bo Italija ocenila učinkovitost teh ukrepov ter potrebo po nadaljnji uporabi ukrepa odstopanja. 
            
            
               Eden od učinkov ukrepa je dejstvo, da dobavitelji, ki so davčni zavezanci, ne morejo izravnati DDV, ki so ga plačali za dobavljene izdelke ali storitve, z DDV, ki so ga prejeli od svojih strank. Ti davčni zavezanci bodo morda morali ves čas najemati kredite in od davčne uprave zahtevati dejansko vračilo navedenega DDV. Po drugi strani pa Italija pod nekaterimi pogoji pooblašča te dobavitelje, da izravnajo DDV, ki ga niso prejeli od svojih strank, z drugimi davki, ki jih je treba poravnati v Italiji, s čimer se omeji problem denarnega toka, ki lahko v nasprotnem primeru nastane za podjetja, ki so dolžna plačevati davke v Italiji. 
            
            
               V času uporabe veljavnega odstopanja je Italija prenovila svoj sistem vračil DDV
                  2
               . V poročilu, predstavljenem junija 2016 v skladu s členom 3(2) Izvedbenega sklepa Sveta (EU) 2015/1401, Italija navaja, da njen sistem vračil DDV deluje pravilno in da je mogoče utemeljeno trditi, da povprečno obdobje za vračila DDV ne presega treh mesecev, čeprav ni mogoče točno oceniti povprečnega trajanja postopkov vračil. Poleg tega so v skladu z informacijami, ki jih je predložila Italija, dobavitelji javnim organom zajeti s prednostnim postopkom, v takem primeru pa je obdobje vračil še krajše. Italija navaja, da se bodo morebitna povečanja vračil DDV ustrezno obravnavala z novimi pravili, ki so začela veljati. 
            
            
               Glede na širši obseg odstopanja in pomisleke podjetij v zvezi z vračili DDV je pomembno zagotoviti nujne nadaljnje ukrepe znotraj okvira tega odstopanja in zlasti učinek ukrepa na raven goljufij v zvezi z DDV in na stanje vračil DDV, namenjenih davkoplačevalcem, zajetim s tem odstopanjem. Od Italije se zato zahteva, da 15 mesecev po začetku veljavnosti tega odstopanja predloži poročilo o postopku za vračilo DDV v zvezi s stanjem dobaviteljev (davčnih zavezancev), ki so zajeti z odstopanjem. To poročilo bi moralo zlasti vključevati statistične podatke glede povprečnega časa, potrebnega za dejansko vračilo DDV tem davčnim zavezancem, in opis morebitnih posebnih težav v zvezi s tem. V tem poročilu bi morala biti prav tako navedena učinkovitost ukrepov, ki so bili uvedeni za boj proti davčnim utajam, kar zadeva dobavo, zajeto z odstopanjem.
            
            
               Predlaga se, da se odstopanje odobri za obdobje od 1. maja 2017 do 30. aprila 2020. 
            
            
               •Skladnost z veljavnimi predpisi s področja zadevne politike
            
            
               V skladu s členom 206 direktive o DDV mora davčni zavezanec, ki je dolžan plačati DDV, plačati neto znesek DDV ob predložitvi obračuna DDV. Če se zahteva, da DDV na opravljeno dobavo plačajo stranke (javni organi, subjekti pod nadzorom osrednjih in lokalnih javnih organov ter podjetja, ki kotirajo na borzi), je treba odstopati od tega člena. Prav tako je treba odstopati od člena 226 direktive o DDV v zvezi z največ podatki na računih, ki se lahko zahtevajo od dobavitelja, ki je davčni zavezanec, da se lahko uvede posebna dodatna opomba na računu, ki navaja, da je treba znesek DDV plačati na ločen račun in ne dobavitelju.
            
            
               
                  Odstopanje se lahko odobri na podlagi člena 395 direktive o DDV, da se poenostavi postopek obračunavanja davka ali preprečijo nekatere vrste davčnih utaj ali izogibanja davkom. Italija je zahtevala ukrep odstopanja za boj proti davčni utaji v sektorjih dobave javnim organom, podjetjem, ki so pod nadzorom osrednjih in lokalnih javnih organov, in podjetjem, ki kotirajo na borzi. Na podlagi elementov, ki jih je predložila Italija, je odstopanje skladno z obstoječimi določbami politike. 
               
            
         
         
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV. 
            
            
               •Subsidiarnost (za neizključno pristojnost) 
            
            
               Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja. 
            
            
               •Sorazmernost
            
            
               Predlog je skladen z načelom sorazmernosti iz naslednjih razlogov. 
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti. 
            
            
               Glede na to, da je odstopanje časovno omejeno in zadeva javni sektor, podjetja, ki so pod nadzorom države, in podjetja, ki kotirajo na borzi, področje uporabe zajema sektor, za katerega so značilne znatne težave davčne utaje. Zato je posebni ukrep sorazmeren z želenim ciljem, tj. bojem proti davčnim utajam. 
            
            
               Zaradi obravnave pomislekov podjetij glede vračil DDV se od Italije zahteva, da petnajst mesecev po začetku veljavnosti tega odstopanja predloži poročilo o postopku za vračilo DDV v zvezi s stanjem dobaviteljev (davčnih zavezancev), ki so zajeti z odstopanjem. Italija je prav tako zagotovila, da lahko dobavitelji, zajeti z odstopanjem, uporabijo prednostni postopek za vračila. Predložiti bi bilo treba podrobne informacije in statistične podatke v zvezi s številom zahtev za vračilo, ki jih predložijo davčni zavezanci, zajeti s tem odstopanjem, ter časom, ki je pretekel, dokler te osebe niso dejansko prejele vračila. 
            
            
               Italija je v stiku s Komisijo v zvezi s postopkom za vračilo DDV, poleg tega pa je sprejela številne ukrepe za izboljšanje procesa vračil, ki jih bo treba izvajati. Italija je zagotovila Komisiji, da bodo italijanski organi stanje dobaviteljev, zajetih z deljenim plačilom, obravnavali prednostno. 
            
            
               •Izbira instrumenta
            
            
               
                  Predlagani instrument: izvedbeni sklep Sveta. 
               
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico. 
               
               
                  Ker bi se področje uporabe in časovno obdobje za zahtevano odstopanje prekrivalo s trenutnim odstopanjem, ki je bilo Italiji odobreno z Izvedbenim sklepom Sveta (EU) 2015/1401, bo slednje razveljavljeno in nadomeščeno s tem novim izvedbenim sklepom.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Ocena učinka
            
            
               Namen predloga izvedbenega sklepa Sveta je podaljšanje uporabe odstopanja od členov 206 in 226 direktive o DDV za dobavo javnim organom za dodatna tri leta. Poleg tega je njegov namen širitev področja uporabe ukrepa odstopanja za dobavo na podjetja, ki so pod nadzorom osrednjih in lokalnih organov, in na seznam približno 40 podjetij, ki kotirajo na borzi, tj. skupno približno 2 400 podjetij. Ukrep s podaljšanim obdobjem veljavnosti in razširjenim področjem uporabe zajema približno 640 000 dobaviteljev. Namen predloga izvedbenega sklepa Sveta je zlasti boj proti davčnim utajam, v okviru katerih dobavitelji navedenim subjektom ne plačujejo DDV, z določitvijo, da se dolgovani DDV plača na ločen bančni račun davčne uprave. Ukrep, ki ga Italija trenutno uporablja za dobavo javnim organom, se zdi učinkovito orodje za ta namen. 
            
            
               Ker pa dobavitelji v okviru tega sistema ne prejmejo DDV od svojih strank, bodo morali pogosteje zahtevati dejansko vračilo DDV, če tega davka ne morejo izravnati z drugimi davki, ki jih je treba poravnati v Italiji. Bistveno je, da postopek vračil deluje ustrezno in pravočasno, da se preprečijo negativni učinki na te davčne zavezance. Italija navaja, da njen sistem vračil DDV deluje pravilno in da povprečno obdobje za vračila DDV ne presega treh mesecev. Morebitna povečanja vračil DDV se bodo ustrezno obravnavala z novimi pravili, ki so začela veljati. Poleg tega so v skladu z informacijami, ki jih je predložila Italija, dobavitelji javnim organom zajeti s prednostnim postopkom, v takem primeru pa je obdobje vračil še krajše od treh mesecev, navedenih zgoraj. 
            
            
               4.PRORAČUNSKE POSLEDICE
            
         
         
            
               
                  Ukrep ne bo negativno vplival na lastna sredstva Unije iz naslova DDV.
               
            
            
               2017/0078 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Italijanski republiki, da uporabi posebni ukrep z odstopanjem od členov 206 in 226 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  3
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Italiji je z Izvedbenim sklepom Sveta (EU) 2015/1401
                  4
                odobreno, da zahteva, da se davek na dodano vrednost, ki ga je za dobavo treba plačati javnim organom, plača na ločen in blokiran bančni račun. Ta ukrep pomeni odstopanje od členov 206 in 226 Direktive 2006/112/ES v zvezi s plačilom DDV in pravili izdajanja računov. 
            
            
               (2)Italija je zahtevala podaljšanje tega dovoljenja z dopisom, ki ga je Komisija evidentirala 16. februarja 2017. Hkrati je zahtevala razširitev področja uporabe odstopanja za dobavo blaga in storitev na podjetja, ki so pod nadzorom osrednjih in lokalnih javnih organov, in na seznam podjetij, ki kotirajo na borzi. 
            
            
               (3)Komisija je z dopisom z dne 15. marca 2017 obvestila druge države članice o zahtevi Italije. Z dopisom z dne 16. marca 2017 je Komisija uradno obvestila Italijo, da ima na voljo vse informacije, ki so potrebne za presojo zahteve.
            
            
               (4)Italija je uvedla dodatne nadzorne ukrepe, ki bodo italijanskim davčnim organom omogočili, da navzkrižno preverijo različne operacije, ki jih prijavljajo izvajalci dejavnosti, in spremljajo plačila DDV, ki so bila opravljena na blokiranih državnih računih. Vendar so ti nadzorni ukrepi v zagonski fazi, potrebnega pa je več časa, da se oceni njihova učinkovitost pri spodbujanju davkoplačevalcev k izpolnjevanju davčnih obveznosti. Posledično Italija ne bo mogla dokončati organizacije in izvajanja ustreznih ukrepov politike za nadzor pred iztekom Izvedbenega sklepa (EU) 2015/1401, tj. pred 31. decembrom 2017. Zato je Italija zahtevala podaljšanje tega odstopanja. 
            
            
               (5)Italija je odkrila goljufijo v zvezi z dobavo blaga in storitev drugim subjektom, ki so pod nadzorom osrednjih in lokalnih javnih organov, in številnim podjetjem, ki kotirajo na borzi. Da bi Italija odpravila davčne utaje, v okviru katerih dobavitelji zadevnim subjektom ne plačujejo DDV, zahteva odstopanje od člena 206 Direktive 2006/112/ES in zahteva, da se tudi DDV, ki se poravna za dobavo blaga in storitev tem podjetjem, ki so pod nadzorom osrednjih in lokalnih javnih organov, in 40 podjetjem, ki kotirajo na borzi, plača na ločen in blokiran račun davčnih organov. Poleg tega je treba odstopati tudi od člena 226 Direktive 2006/112/ES, s čimer se omogoči posebna opomba na računu, da je treba DDV plačati na navedeni posebni račun. 
            
            
               (6)Eden od učinkov ukrepa je dejstvo, da dobavitelji, ki so davčni zavezanci, ne morejo izravnati DDV, ki so ga plačali za dobavljene izdelke ali storitve, z DDV, ki so ga prejeli od svojih strank. Ti davčni zavezanci bodo morda morali ves čas najemati kredite in od davčne uprave zahtevati dejansko vračilo navedenega DDV. V poročilu, predstavljenem junija 2016 v skladu s členom 3(2) Izvedbenega sklepa Sveta (EU) 2015/1401, Italija navaja, da njen sistem vračil DDV deluje pravilno in da povprečno obdobje za vračila DDV ne presega treh mesecev. Poleg tega so v skladu z informacijami, ki jih je predložila Italija, dobavitelji javnim organom zajeti s prednostnim postopkom, v takem primeru pa je obdobje vračil še krajše. Italija navaja, da se bodo morebitna povečanja vračil DDV ustrezno obravnavala z novimi pravili, ki so začela veljati. 
            
            
               (7)Leta 2014 je Italija uvedla obveznost izdajanja elektronskih računov za dobavo blaga in storitev javnim organom. To bi moralo omogočiti ustrezen nadzor zadevnega sektorja v prihodnosti, ko se bo razvila in izvajala ustrezna politika nadzora na podlagi podatkov, ki so na voljo v elektronski obliki. V Italiji se od 1. januarja 2017 uporabljajo dodatni nadzorni ukrepi. Ti obsegajo neobvezen računovodski sistem („izdajanje elektronskih računov“) in obveznost poročanja davčnim organom o izdanih in prejetih računih, ki se bodo uporabljali za podjetja, za katera se zahteva odstopanje, in za njihove dobavitelje. Italijanskim davčnim organom bodo omogočili, da navzkrižno preverijo različne operacije, ki jih prijavljajo izvajalci dejavnosti, in spremljajo opravljena plačila DDV. Ko se bo ta sistem izvajal v celoti, odstopanje od Direktive 2006/112/ES ne bi smelo biti več potrebno. Zato je Italija ponudila zagotovilo, da ne bo zaprosila za podaljšanje dovoljenja tega ukrepa odstopanja.
            
            
               (8)Zahtevano odstopanje bi moralo biti časovno omejeno, da se omogoči ocena primernosti in učinkovitosti posebnega ukrepa.
            
            
               (9)Da se zagotovijo nujni nadaljnji ukrepi v okviru tega odstopanja in zlasti učinek na stanje vračil DDV za davčne zavezance, zajete s tem odstopanjem, bi se moralo od Italije zahtevati, da Komisiji predloži poročilo o splošnem stanju in zlasti povprečnem času, potrebnem za vračilo DDV davčnim zavezancem, ter o učinkovitosti ukrepov, uvedenih za zmanjševanje davčnih utaj v zadevnih sektorjih, v 15 mesecih po začetku veljavnosti ukrepa odstopanja v Italiji. Italija bi morala nadaljevati reforme, da se zagotovi neoviran in pravočasen postopek vračil DDV. 
            
            
               (10)Ukrep odstopanja je zato sorazmeren z želenimi cilji, saj je časovno omejen in zadeva sektorje, za katere so značilne znatne težave davčne utaje. Poleg tega ukrep odstopanja ne povzroča tveganja, da bi se goljufija prenesla na druge sektorje ali druge države članice.
            
         
         
            
               (11)Odstopanje ne bo negativno vplivalo na skupni znesek davčnih prihodkov, zbranih na stopnji končne porabe, in ne bo imelo negativnega učinka na lastne vire Unije iz pobranega DDV. 
            
            
               (12)Izvedbeni sklep (EU) 2015/1401 bi moral biti razveljavljen –
            
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od člena 206 Direktive 2006/112/ES se Italiji dovoli določitev, da mora prejemnik na ločen in blokiran bančni račun davčne uprave plačati DDV za dobavo blaga in storitev naslednjim subjektom:
            
            
               –javnim organom,
            
            
               –podjetjem, ki so pod nadzorom javnih organov v smislu člena 2359 italijanskega civilnega zakonika (Codice Civile), 
            
            
               –podjetjem, ki kotirajo na borzi in so uvrščena na seznam, ki ga bo Italija objavila v italijanskem uradnem listu (Gazzetta Ufficiale) po začetku veljavnosti tega sklepa in vsako leto po potrebi posodobila. 
            
            
               Člen 2
            
            
               Z odstopanjem od člena 226 Direktive 2006/112/ES se Italiji dovoli, da zahteva, da računi, izdani v zvezi z dobavo blaga in storitev subjektom, navedenim v členu 1, vključujejo posebno opombo, da je treba DDV plačati na naveden ločen in blokiran bančni račun davčne uprave.
            
            
               Člen 3
            
            
               Italija Komisijo uradno obvesti o nacionalnih ukrepih, navedenih v členih 1 in 2. 
            
            
               Italija v 15 mesecih po začetku veljavnosti ukrepov iz členov 1 in 2 v Italiji Komisiji predloži poročilo o splošnem stanju vračil DDV davčnim zavezancem, ki jih ti ukrepi zadevajo, in zlasti o povprečnem trajanju postopka vračila ter o splošni učinkovitosti tega ukrepa za zmanjšanje izogibanja DDV v zadevnih sektorjih.
            
            
               Člen 4
            
            
               Izvedbeni sklep (EU) 2015/1401 se razveljavi z učinkom od 1. maja 2017. 
            
            
               Člen 5
            
            
               Ta sklep se uporablja od 1. maja 2017 do 30. aprila 2020.
            
            
               Člen 6
            
            
               Ta sklep je naslovljen na Italijansko republiko.
            
            
               V Bruslju,
            
         
         
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 217, 18.8.2015, str. 7–8. 
               
               
                  
                     (2)
                  Italijanski sistem vračil DDV je bil prenovljen v odziv na postopek za ugotavljanje kršitev št. 2013/4080, ki je še v teku, ker so nekatera vprašanja še vedno odprta, na primer poplačilo stroškov jamstva.
               
               
                  
                     (3)
                  UL L 347, 11.12.2006, str. 1.
               
               
                  
                     (4)
                  Izvedbeni sklep Sveta (EU) 2015/1401 z dne 14. julija 2015 o dovoljenju Italiji, da uvede posebni ukrep, ki odstopa od členov 206 in 226 Direktive 2006/112/ES o skupnem sistemu davka na dodano vrednost (UL L 217, 18.8.2015, str. 7).